Laster innhold, vennligst vent.. For å se dette innholdet, må du aktivere JavaScript i nettleseren din.

«Nesten ikke til å tro at RBK-trener Kåre Ingebrigtsen går ut i media og insinuerer at sportsdirektør Inge Andre Olsen i Stabæk ble urettmessig frifunnet for enhver anklage i den såkalte overgangssaken for to år siden.»

På Facebook tordner den tidligere Stabæk-lederen mot RBK-trener Kåre Ingebrigtsen, for det han mener er å gå langt over streken for en idrettsleder.

«Olsen gjennomgikk et to års helvete før alle anklager ble avvist, og så kommer det en liten mann og pisser i brønnen. Har det klikka for Brutter'n?» fortsetter Steen Jensen.

Ingebrigt Steen Jensens Facebook-innlegg Ekspandér faktaboks Nesten ikke til å tro at RBK-trener Kåre Ingebrigtsen går ut i media og insinuerer at sportsdirektør Inge Andre Olsen i Stabæk ble urettmessig frifunnet for enhver anklage i den såkalte overgangssaken for to år siden. Olsen gjennomgikk et to års helvete før alle anklager ble avvist, og så kommer det en liten mann og pisser i brønnen. Har det klikka for Brutter'n? Anbefaler at han søker om et kurs i profesjonalitet hos Bob Bradley, som vet hvordan trenere skal oppføre seg både i media og på sidelinja. Ingebrigtsen bør få en særdeles skarp reprimande fra styret i Rosenborg. Dette er direkte ondsinnet og langt under det man må kreve av en idrettsleder.

Opphetet ordkrig

I forkant av dagens NM-semifinale mellom RBK og Stabæk har klubbens ledere vært i tøff ordkamp.

Det begynte med at Stabæks sportsdirektør Inge André Olsen uttalte at Rosenborg-trener Ingebrigtsen stadig var ute og klaget på dommeren.

– Han er hele tida ute og fekter. Kåre er ekstremt opptatt av å påvirke dommeren og snakke på våre spillere gult kort. Det er dårlig lederskap, sa Olsen til TV2.

Det er svaret til RBK-treneren som Steen Jensen reagerer så sterkt på:

– De senere åra må Inge Andre Olsen være langt mer fornøyd med dommeravgjørelsene enn det jeg trenger å være, sa Ingebrigtsen til TV2.

FÅR KRITIKK: RBK-trener Kåre Ingebrigtsen. Foto: Alley, Ned / NTB scanpix

Frifunnet

SPORTSLIG LEDER I STABÆK: Inge André Olsen. Foto: Grøtt, Vegard / NTB scanpix

I oktober 2013 ble nemlig Olsen frikjent av det norske rettsvesenet, for sin rolle i den mye omtalte overgangssaken mellom Vålerenga og Stabæk - en overgangssaga som dro ut i flere år.

Stabæk-lederen Olsen følte også Ingebrigtsen gikk over streken.

– Hvis Kåre Ingebrigtsen insinuerer at dommere i det norske rettsvesenet lar seg påvirke, så har han bomma totalt, svarte Inge André Olsen.

NRK har ikke lyktes i å komme i kontakt med Ingebrigt Steen Jensen onsdag.